b'\n_START_ARTICLE_\nNomina Anatomica\n_START_PARAGRAPH_\nLa Nomina Anatomica \xc3\xa9s la nomenclatura sobre termes anat\xc3\xb2mics que va ser redactada pel International Anatomical Nomenclature Committee, grup format en el 5\xc3\xa8 Congr\xc3\xa9s Internacional d\'Anatomistes, reunit a Oxford el 1950. Aquesta nomenclatura va ser ratificada en posteriors congressos (Par\xc3\xads, 1955; Nova York, 1960; Wiesbaden, 1965). Tamb\xc3\xa9 se la denomina amb la seva forma abreujada, NA.\n_START_SECTION_\nHist\xc3\xb2ria\n_START_PARAGRAPH_\nA finals del segle XIX hi havia una certa confusi\xc3\xb3 entre els anatomistes de tot el m\xc3\xb3n pel que fa a la terminologia anat\xc3\xb2mica, ja que existien uns 50.000 termes per descriure les diverses parts de cos i sovint les mateixes estructures eren denominades de manera diferent. Aquestes diferents maneres de fer servir els noms depenien, entre altres coses, de l\'escola i el pa\xc3\xads on s\'havia format cada anatomista. Les traduccions de les paraules llatines i gregues a la llengua de cada parlant, aix\xc3\xad com l\'\xc3\xbas de diversos termes ep\xc3\xb2nims, no facilitaven un marc adequat per a una comunicaci\xc3\xb3 efica\xc3\xa7 a nivell internacional.\n_START_SECTION_\nPrimeres propostes (BNA, BR, JNA)\n_START_PARAGRAPH_\nEl primer intent de posar ordre va ser la Basle Nomina Anatomica (BNA) de 1887 que pretenia ser un nou sistema internacional de terminologia anat\xc3\xb2mica. El sistema s\'aprov\xc3\xa0 finalment el 1895, en el 9\xc3\xa8 Congr\xc3\xa9s de l\'Anatomische Gesellschaft celebrat a Basel (Su\xc3\xafssa), ciutat que en aquell temps s\'escrivia "Basle". El BNA va aconseguir reduir el nombre de termes anat\xc3\xb2mics passant dels 50.000 existents a 5.528 termes acceptats._NEWLINE_El BNA va ser adoptat pels anatomistes de molts pa\xc3\xafsos, entre els quals hi havia els d\'Espanya i els Estats Units, per\xc3\xb2 no va ser acceptada per tothom. Els francesos preferien continuar amb la seva pr\xc3\xb2pia tradici\xc3\xb3 i, el 1933, els brit\xc3\xa0nics tamb\xc3\xa9 se separarien de la BNA, adoptant una nova proposta coneguda com la Birmingham Revision (BR). Una mica despr\xc3\xa9s, l\'any 1935, l\'Anatomische Gesellschaft tamb\xc3\xa9 realitzava una altra revisi\xc3\xb3, la Jena Nomina Anatomica (JNA)._NEWLINE_Malgrat tot, el BNA i les seves diverses revisions (BR, JNA) serien l\'est\xc3\xa0ndard terminol\xc3\xb2gic internacional fins a l\'any 1955.\n_START_SECTION_\nLa Nomina Anatomica (NA)\n_START_PARAGRAPH_\nLa International Federation of Associations of Anatomists (IFAA) \xc3\xa9s l\'associaci\xc3\xb3 internacional que representa un gran nombre de societats anat\xc3\xb2miques de tot el m\xc3\xb3n. El seu primer congr\xc3\xa9s (First Federative International Congress of Anatomy) es realitz\xc3\xa0 a Ginebra l\'any 1903._NEWLINE_En el 5\xc3\xa8 Congr\xc3\xa9s (Oxford, 1950) la IFAA va constituir un comit\xc3\xa8, el International Anatomical Nomenclature Committee (IANC), amb la finalitat de treballar en una nova terminologia anat\xc3\xb2mica que fos l\'est\xc3\xa0ndard. La revisi\xc3\xb3 de l\'IANC de la nomenclatura de Basel (BNA) s\'aprovava finalment el 1955, en el marc del 6\xc3\xa8 Congr\xc3\xa9s celebrat a Par\xc3\xads. Se l\'anomen\xc3\xa0 el Parisiensia Nomina Anatomica (PNA) per\xc3\xb2 m\xc3\xa9s tard es va simplificar el nom i aix\xc3\xad es coneix com la Nomina Anatomica (NA)._NEWLINE_La primera edici\xc3\xb3 de la Nomina Anatomica es publicava l\'any 1956. Contenia 5.640 termes, dels quals 4.286 reprodu\xc3\xafen els que ja hi havia a la BNA._NEWLINE_La IANC va continuar treballant en la terminologia anat\xc3\xb2mica durant prop de trenta anys. Les revisions de la Nomina Anatomica s\'aprovaren successivament en posteriors congressos: el 7\xc3\xa8 a Nova York (1960), el 8\xc3\xa8 a Wiesbaden (1965), el 9\xc3\xa8 a Leningrad (1970), el 10\xc3\xa8 a T\xc3\xb2quio (1975) i l\'11\xc3\xa8 a Ciutat de M\xc3\xa8xic (1980). Darrere cada congr\xc3\xa9s apareixia publicada una nova edici\xc3\xb3: la segona el 1961, la tercera edici\xc3\xb3 el 1966, la quarta edici\xc3\xb3 el 1977 i la cinquena i \xc3\xbaltima edici\xc3\xb3 el 1983._NEWLINE_En la 12\xc3\xa0 Confer\xc3\xa8ncia celebrada a Londres (1985), sorg\xc3\xad la disputa sobre la independ\xc3\xa8ncia editorial de la IANC. La IANC no creia que el seu treball hagu\xc3\xa9s d\'estar subjecte a l\'aprovaci\xc3\xb3 per part de les associacions de membres de la IFAA. Aix\xc3\xb2 porta a una ruptura i en el 13\xc3\xa8 Congr\xc3\xa9s (Rio de Janeiro, 1989), la IFAA cre\xc3\xa0 un nou comit\xc3\xa8, el Federative Committee on Anatomical Terminology (FCAT) que es faria c\xc3\xa0rrec de revisar pel seu compte la terminologia anat\xc3\xb2mica internacional._NEWLINE_El resultat seria la publicaci\xc3\xb3, l\'any 1998 d\'una terminologia anat\xc3\xb2mica nova, actualitzada, simplificada i uniforme, l\'anomenada Terminologia Anatomica (TA).'